5 ຄົນ ຖືກຂ້າຕາຍ ຂະນະທີ່ ພວກປະທ້ວງ ຫຼາຍພັນຄົນ ຮຽກຮ້ອງ ໃຫ້ມີການປົກຄອງ ໂດຍພົນລະເຮືອນ
ພວກປະທ້ວງ ຊຶ່ງບາງຄົນພາກັນແກວ່ງທຸງຊູດານໄປມາ ພາກັນຮ້ອງໂຮ ຄຳຂວັນວ່າ “ການປົກຄອງຂອງພົນລະເຮືອນ! ການປົກຄອງຂອງພົນລະເຮືອນ!”
ບັນດາທ່ານໝໍຊາວຊູດານກຸ່ມນຶ່ງ ກ່າວວ່າ 5 ຄົນໄດ້ຖືກຂ້າຕາຍ ແລະອີກຫຼາຍຄົນ ໄດ້ຮັບບາດເຈັບສາຫັດ ໃນວັນຂອງການເດີນຂະບວນປະທ້ວງ ຕໍ່ຕ້ານການປົກຄອງ ຂອງທະຫານທີ່ສືບຕໍ່ມາ ຢູ່ໃນຊູດານ ພວກປະທ້ວງຫຼາຍສິບພັນຄົນ ໄດ້ພາກັນໂຮມຊຸມນຸມ ຢູ່ທົ່ວປະເທດ ໃນວັນອາທິດ ວານນີ້ ຮຽກຮ້ອງໃຫ້ມີລັດຖະບານຂອງພົນລະເຮືອນ ເກືອບວ່າ 3 ເດືອນຜ່ານມາ ຫຼັງຈາກ ກອງກຳລັງທະຫານ ໄດ້ຂັບໄລ່ ທ່ານໂອມາຣ ອາລ-ບາເຊຍ ຈອມຜະເດັດ ການ ຜູ້ທີ່ໄດ້ປົກຄອງປະເທດມາເປັນເວລາຍາວນານ ອອກຈາກຕຳແໜ່ງ ພວກເດີນຂະບວນປະທ້ວງ ຮຽກຮ້ອງໃຫ້ພວກນາຍພົນທັງຫຼາຍ ຜູ້ທີ່ໄດ້ເຂົ້າກຳ ອຳນາດ ຈາກທ່ານ ອາລ-ບາເຊຍ ຈົ່ງຫລີກທາງໃຫ້ແກ່ພວກພົນລະເຮືອນ ພວກປະທ້ວງ ຊຶ່ງບາງຄົນພາກັນແກວ່ງທຸງຊູດານໄປມາ ພາກັນຮ້ອງໂຮ ຄຳຂວັນວ່າ “ການປົກຄອງຂອງພົນລະເຮືອນ! ການປົກຄອງຂອງພົນລະເຮືອນ!” ແລະ “ສະພາ ຂອງເບີຮານ ຈົ່ງຕົກໄປ ” ເປົ້າໝາຍຂອງພວກເຂົາເຈົ້າ ກໍຄືແນໃສ່ ນາຍພົນອັບແດລ ຟາຕາ ເບີຮານ ຫົວໜ້າສະພາທະຫານ ກຳລັງຮັກສາຄວາມປອດໄພໄດ້ຍິງແກັສ ນໍ້າຕາໃສ່ພວກປະທ້ວງ ຜູ້ປະທ້ວງຄົນນຶ່ງຮ້ອງຂຶ້ນວ່າ “ພວກເຮົາເບື່ອໜ່າຍພວກທະຫານ ເປັນເວລາຫລາຍ ທົດສະວັດມາແລ້ວທີ່ປະເທດນີ້ ໄດ້ຖືກປົກຄອງໂດຍທະຫານ ມັນບໍ່ໄດ້ຜົນ ແລະກໍ ຈະບໍ່ໄດ້ຜົນ ” ການປະທ້ວງໃນວັນອາທິດວານນີ້ ເປັນເທື່ອທຳອິດນັບຕັ້ງແຕ່ວັນທີ 3 ມິຖຸນາເປັນ ຕົ້ນມາ ເວລາກຳລັງຮັກສາຄວາປອດໄພໄດ້ທັບມ້າງຢ່າງຮຸນແຮງ ສູນຂອງພວກ ປະທ້ວງທີ່ກາຕູມ ພວກຝ່າຍຄ້ານເວົ້າວ່າ ຢ່າງໜ້ອຍໄດ້ມີຜູ້ເສຍຊີວິດ 128 ຄົນ ໃນຂະນະທີ່ລັດຖະບານເວົ້າວ່າ ມີຄົນຕາຍທັງໝົດແຕ່ພຽງ 61 ຄົນ ສະຫະພາບຢູໂຣບແລະພວກປະເທດຕາເວັນຕົກທັງຫລາຍໄດ້ພາກັນຮຽກຮ້ອງໃຫ້ ພວກນາຍພົນຕ່າງໆຈົ່ງລະເວັ້ນຈາກການນອງເລືອດ ອ່ານຂ່າວນີ້ຕື່ມ ເປັນພາສາອັງກິດ